Reidar Sandal (Arbeiderpartiet), 2008-10-07:
Vi har hatt nokre svært gode år i norsk økonomi. Men no har dei internasjonale konjunkturane snudd, og det vil få konsekvensar også for oss i Noreg. Finanskrisa spreier seg og ser ut til å bli langt meir alvorleg enn dei fleste av oss rekna med for berre nokre veker sidan. I denne situasjonen har det vore svært viktig å gjere ei avveging mellom å føre ein for ekspansiv politikk, med fare for høg rente, og å bruke for lite pengar og bidra til ei for kraftig avkjøling av økonomien. Vi må ta omsyn til både dei som får problem med å betene låna sine ved høg rente, og dei som står i fare for å misse jobben sin når temperaturen i økonomien går ned. Regjeringa legg opp til å bruke akkurat 4 pst. av forventa realavkastning av Statens pensjonsfond - Utland. Denne oljepengebruken meiner vi er godt tilpassa den situasjonen vi har no, og han er i tråd med handlingsregelen. Handlingsregelen opnar nemleg for at det kan brukast både noko mindre enn 4 pst. i ein oppgangskonjunktur og noko meir enn 4 pst. i ein nedgangskonjunktur. Aldri før har fleire personar her i landet vore i arbeid. Arbeidsløysa er halvert dei siste tre åra. Verdiskapinga i Noreg er høgre enn ho nokon gong har vore. Det er likevel stor utryggleik knytt til korleis norsk økonomi vil utvikle seg vidare denne hausten og gjennom neste år. Det er teikn til at sysselsetjingsveksten har blitt lågare, og vi må rekne med at arbeidsløysa kan kome til å auke noko. Vi vil følgje utviklinga nøye. Særleg vil vi ha eit skarpt blikk på arbeidsmarknaden. Regjeringa legg fram eit forslag til budsjett som er godt tilpassa situasjonen slik han er i dag. Dersom avkjølinga av økonomien skulle bli kraftigare enn føresett, har vi økonomisk handlekraft til å gi meir gass. Innanfor den ansvarlege ramma som Regjeringa har valt, er viktige velferdsordningar prioriterte. Dei regionale helseføretaka får styrkt sin økonomi med 6,5 milliardar kr utover den generelle løns- og prisstigninga for neste år. Dette gir rom for både auka basisløyving og auke i aktivitetsnivået. Gledeleg er det også at det blir lagt til rette for ei ny inntektsfordeling, og at ho kan gjennomførast på to år, etter det opplegget som Magnussen-utvalet skisserte. Eg gler meg over at det blir satsa offensivt på tiltak mot fattigdom. Fleire vil få tilbod om kvalifiseringsprogram og kvalifiseringsstønad. Bustønaden blir lagd om og styrkt. Rettleiande sosialhjelpssatsar blir auka med 5 pst. utover prisstigninga, og tiltak for rusmiddelavhengige får eit vesentleg lyft. Samla blir budsjettet auka med 1,25 milliardar kr på dette feltet. Det er også ein del av fattigdomssatsinga at løyvingane til bistand blir auka til 1 pst. av bruttonasjonalinntekta. Dette utgjer ein auke på 3,9 milliardar kr, og er historisk. Kommunane får meir pengar neste år enn det dei var førespegla i mai. Dei frie inntektene aukar med 4,7 milliardar kr, dvs. nesten 3/4 milliard kr over den øvre grensa som blei signalisert i kommuneproposisjonen i vår. Det gir rom for fleire og betre tenester i eldreomsorga og i skulane landet over. Trafikantar og næringslivsfolk kan i dag gle seg over at transportplanane for denne perioden blir overoppfylte. Det er eineståande. Løyvinga til jernbane aukar med 1,3 milliardar kr, til veg med 1,6 milliardar kr. Rettferdig fordeling er svært viktig for regjeringspartia. Vi går vidare i arbeidet med å styrkje fordelingsprofilen, og formuesskatten blir forbetra. Personar med dei høgste formuane må bidra meir til fellesskapet. Botnfrådraga blir auka vesentleg. Det fører til at 110 000 færre personar skal betale formuesskatt neste år. Samtidig blir arveavgifta gjord meir rettferdig. Satsane blir sette kraftig ned, og innslagspunkta blir sterkt auka. Minst 90 pst. av arvtakarane vil betale mindre arveavgift enn i dag. Det er vanlege menneske som får lettane. Alle desse endringane maktar vi å gjennomføre fordi vi ikkje har prioritert skattelette i denne stortingsperioden. Finansministeren har nettopp presentert eit budsjett som har ein fin balanse mellom ansvarleg økonomisk politikk og tiltak som motverkar stigande arbeidsløyse. Det viser ansvar, handlekraft og dynamikk.